FI Euroopan unionin virallinen lehti CE 84/953

(2004/C 84 E/1053)

KIRJALLINEN KYSYMYS P-1167/04

esittäjä(t): José Ribeiro e Castro (UEN) komissiolle

(7. huhtikuuta 2004)

Aihe: Asetus N:o 1954/2003 ja kalastustoiminta Azorien yksinomaisella talousvyöhykkeellä

Vastauksessaan 11. maaliskuuta tekemääni kirjalliseen kysymykseen P-045 5/04 (1), joka koski asetusta (EY) N:o 1954/2003 (2) ja espanjalaisten alusten kalastustoimintaa 100 ja 200 meripeninkulman sisällä Azorien yksinomaisella talousvyöhykkeellä, komissio toteaa 16 artiklan perusteella, että kyseinen asetus tuli voimaan 14. marraskuuta 2003, eikä kukaan ole asettanut tai aseta sitä kyseenalaiseksi.

Kuitenkin samalla asetettiin siirtymäaika, joka koskee asetusten (EY) N:o 685/95 (3) ja (EY) N:o 2027/95 (4) voimassaolon jatkumista, koska uuden asetuksen (EY) N:o 1954/2003 15 artiklasta johtuu, että nämä muut vuoden 1995 asetukset kumoutuvat 1. elokuuta 2004.

Ja koska perustettu uusi järjestelmä on yhteensopimaton kyseisten kahden asetuksen järjestelmän kanssa, on pakko päätellä asetuksen (EY) N:o 1954/2003 mukaisesti, että

1. Elokuun 1. päivään 2004 saakka noudatetaan vielä asetusten (EY) N:o 685/95 ja (EY) N:o 2027/95 järjestelmää, sillä näiden voimassaolo päättyy kyseisenä päivänä ja

2. perustettu uusi järjestelmä on tosiasiallisesti voimassa samasta päivämäärästä alkaen.

Kysyn komissiolta seuraavaa:

— Miksi komissio on aikaistanut tietyille alueille ja tiettyihin kalavaroihin pääsyä koskevan uuden järjestelmän alkamisajankohdan 14. päiväksi marraskuuta 2003, vaikka asetuksessa (EY) N:o 1954/2003 hyvin selvästi ilmaistaan, että 1. päivään elokuuta 2004 saakka noudatetaan vasta silloin kumoutuvien vuoden 1995 asetusten järjestelmää?

— Vai katsooko komissio, että on vaihtoehtoisesti toteutettavissa ja yhteensopivaa noudattaa samanaikaisesti molempia järjestelmiä? Miten? Miten voi sopia yhteen, että samanaikaisesti kalastusta rajoitetaan ja harjoitetaan samoilla vesialueilla? Miten laajasti asiaa on tulkittava ja mikä on sen oikeusperusta?

Franz Fischienti komission puolesta antama vastaus

(26. huhtikuuta 2004)

Komissio vahvistaa arvoisalle parlamentin jäsenelle kantansa, joka koskee 4 päivänä marraskuuta 2003 annetun neuvoston asetuksen (EY) N:o 1954/2003 säännöksiä. Kyseiset säännökset koskevat niitä vaatimuksia, joita voidaan soveltaa Azoreita ympäröivillä vesillä harjoitettavaan kalastustoimintaan. Kanta on seuraava:

— Asetuksen 5 artiklaan sisältyy erityisesti Azorien vesiä koskeva pyyntiponnistuksen rahoitusjärjestelmä. Samalla säännöksellä perustettu järjestelmä on erilainen kuin se järjestelmä, jota voidaan soveltaa 15 päivänä kesäkuuta 1995 annetun neuvoston asetuksen (EY) N:o 2027/95 perusteella, ja jossa sallitaan kyseessä olevan jäsenvaltion lipun alla purjehtivien alusten pääsy kaikille Portugalin tai Espanjan suvereniteettiin tai lainkäyttövaltaan kuuluville vesille.

— Kyseisen päivän sovellettavuuteen kohdistuu muutamia epäilyjä, koska asetuksen 15 artikla kumoaa edelliset asetukset vasta täytäntöönpanoasetuksen voimaantulopäivästä lähtien tai viimeistään 1. elokuuta 2004.

— Kyseinen säännös ei kuitenkaan ole sellainen, että se vaikuttaisi asetuksen N:o 1954/2003, ja erityisesti sen 5 artiklan, voimaantulopäivään. Oikeudessa tapahtuu usein niin, että samaa asiaa säädellään useilla eri säännöksillä. Konfliktitapauksessa sovelletaan myöhemmin annettua asetusta. Näin menetellään myös asetuksen N:o 1954/2003 5 artiklan kohdalla. Kyseisellä asetuksella annetaan espanjalaisille ja portugalilaisille aluksille rajoitetumpi yksinoikeus kuin aiemmassa järjestelmässä, jota ei ole vielä muodollisesti kumottu. Tässä tapauksessa jälkimmäinen sääntö, eli asetus (EY) N:o 1954/2003, syrjäyttää edellisen säännön.

(1) Katso sivu 403.

(2) EUVL L 289, 7.11.2003, s. 1.

(3) EYVL L 71, 31.3.1995, s. 5.

(4) EYVL L 199, 24.8.1995, s. 1.